Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 565/13/3304	Nové Mesto nad Váhom, 14.10.2013
EEČ : 2-24-62-2013

U Z N E S E N I E

Trestná vec:	obvinená XXXXX 
Prečin:	Ublíženie na zdraví v štádiu pokusu podľa § 14 odsek 1 k § 155 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 02.07.2013 v čase okolo 01.15 hod. v byte č. XXXXX na Ul. XXXXX č. XXXXX v Novom Meste nad Váhom, majiteľmi ktorého sú XXXXX, nar. XXXXX a XXXXX, nar. XXXXX, pokúsila sa úmyselne spôsobiť XXXXX ťažkú ujmu na zdraví a to tak, že XXXXX ležal na posteli, pričom predlaktie pravej ruky mal položené na čele a XXXXX bez udania dôvodu mu nožom o dĺžke čepele 15 cm spôsobila bodné zranenie v hornej časti prednej steny krku o hĺbke 1-2 cm, na čo mu povedala „pichla som ťa nožom“, čím podľa vyjadrenia znalca z odvetvia chirurgie a  traumatológie XXXXX do miesta, kam bol útok smerovaný mohlo dôjsť ku zraneniu dôležitého ľudského orgánu - hrtana. Svojim konaním spôsobila XXXXX krvný výron s opuchom pravej strany hrtana s dobou liečenia 27 dní.

lebo obvinený nebol v čase činu pre nepríčetnosť trestne zodpovedný.

Odôvodnenie:
	Dňa 02.07.2013 vyšetrovateľ PZ Okresného riaditeľstva PZ v Novom Meste nad Váhom, Odboru kriminálnej polície, Oddelenia ekonomickej kriminality Nové Mesto nad Váhom, vydal podľa § 199 ods. 1 Trestného poriadku uznesenie ČVS: ORP-337/OEK-NM-2013, na základe ktorého bolo začaté trestné stíhanie pre zločin ublíženia na zdraví podľa § 14 ods. 1 k § 155 ods. 1 Trestného zákona. Následne dňa 23.08.2013 vydal vyšetrovateľ PZ podľa § 206 ods. 1 Trestného poriadku uznesenie o vznesení obvinenia osobe XXXXX pre zločin ublíženia na zdraví podľa § 14 ods. 1 k § 155 ods. 1 Trestného zákona.

        	Následne policajt dňa 08.10.2013 predložil spisový materiál s návrhom na zastavenie trestného stíhania podľa § 215 ods. 1 písm. e) Trestného poriadku.

	Policajt vo svojom návrhu skonštatoval, že obvinená XXXXX sa dopustila zločinu ublíženia na zdraví podľa § 14 ods. 1 k § 155 ods. 1 Trestného zákona, avšak z dikcie ustanovenia § 215 ods. 1 písm. e) Trestného poriadku vyplýva, že prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný, čo bolo preukázané vykonaním skúmania duševného stavu obvinenej a následným zhodnotením v znaleckom posudku vypracovanom znalcami z odboru psychiatrie. Policajt teda svoj návrh na zastavenie trestného stíhania odôvodnil podľa ustanovenia § 215 ods. 1 písm. e), podľa ktorého prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

      	Na základe vydaného príkazu na vyšetrenie duševného stavu zo dňa 26.08.2013 Okresným súdom Nové Mesto nad Váhom, pod č. k. 0Tp/637/2013-3, dňa 30.08.2013 vyšetrovateľ PZ vydal uznesenie podľa § 142 ods. 1 Trestného poriadku o pribratí znalcov XXXXX a XXXXX na vyšetrenie duševného stavu obvinenej. 

	Pribraté znalkyne vypracovali znalecký posudok z odboru zdravotníctvo a farmácia, odvetvie psychiatria č. 37/13 a č. 28/13 zo dňa 20.09.2013, v ktorom okrem iného uviedli, že obvinená trpí duševnou poruchou, a to schizoafektívnou poruchou - zmiešanou formou so zmenami osobnosti. Obvinená konala v čase spáchania činu pod vplyvom tejto duševnej poruchy. Obvinená nie je schopná adekvátne chápať zmysel trestného konania, rozpoznávacia a ovládacia schopnosť obvinenej v čase spáchania trestného činu bola narušená. Obvinená nemohla pre duševnú poruchu rozpoznať nebezpečnosť svojho konania pre spoločnosť. Znalkyne tiež uviedli, že pobyt obvinenej na slobode je nebezpečný a je potrebné u nej nariadiť ochranné liečenie psychiatrické ústavnou formou, pričom obvinená bola v čase spáchania skutku v stave dekompenzácie (zhoršenia) svojho ochorenia do manickej fázy, na čas spáchania skutku má temer úplnú amnéziu (výpadok pamäte) a nie je schopná správne vnímať, chápať a reprodukovať udalosti, ktoré sú predmetom vyšetrovania. 

	Podľa § 215 ods. 1 písm. e) Trestného poriadku, prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	
	Po vznesení obvinenia môže trestné stíhanie zastaviť iba prokurátor. Ak po vznesení obvinenia v priebehu vyšetrovania alebo skráteného vyšetrovania alebo po ňom policajt zistí niektorý z dôvodov na zastavenie trestného stíhania, predloží prokurátorovi návrh na zastavenie trestného stíhania spolu so spisom.
	Ak sa splní niektorá z podmienok uvedených v tomto odseku, trestné stíhanie sa musí zastaviť. Dôvody zastavenia trestného stíhania sa tu uvádzajú taxatívne.
	Zastaviť trestné stíhanie z vyššie citovaného dôvodu možno až vtedy, keď sa zistí, že stíhaný skutok sa stal, napĺňa znaky určitého trestného činu a spáchal ho obvinený, ktorý nebol v čase činu pre nepríčetnosť trestne zodpovedný, pričom nepríčetnosť tu musí byť v čase spáchania činu a nepríčetnosť obvineného musí byť dostatočne preukázaná v prípravnom konaní.
	Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
	
	Nepríčetnosť je okolnosťou vylučujúcou trestnú zodpovednosť.
	Duševná porucha, ktorá spôsobuje stav nepríčetnosti, môže byť buď dlhotrvajúca, alebo prechodná.
 	Duševné poruchy, ktoré najčastejšie môžu viesť k nepríčetnosti, rozdeľujeme na duševné poruchy, chorobné duševné stavy a krátkodobé duševné poruchy.
	Duševná porucha je dôvodom nepríčetnosti iba vtedy, keď má za následok nedostatok rozpoznávacej (rozumovej, intelektuálnej) schopnosti alebo nedostatok ovládacej schopnosti.
	Nedostatok rozpoznávacej a ovládacej schopnosti nemusí byť daný súčasne. Stačí, ak u páchateľa chýba jedna z týchto schopností (môžu však chýbať aj obidve).
	Duševná porucha a nedostatok rozpoznávacej alebo ovládacej schopnosti musia existovať v čase spáchania činu.
	Otázka nepríčetnosti je právnou otázkou, ktorej posúdenie náleží orgánom činným v trestnom konaní a súdu.

	Na základe vyššie uvedeného znaleckého posudku č. 37/13 a č. 28/13 je dostatočne preukázaný záver, že obvinená XXXXX nebola v čase činu pre nepríčetnosť trestne zodpovedná, nakoľko bola u nej vymyznutá rozpozvávacia schopnosť, teda schopnosť rozpoznať protiprávnosť svojho konania.  

S ohľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Matej Izakovič
prokurátor